ተማሪን ያረካ፤ ለውጤት የሚያተጋ
በጎሮ አንደኛ ደረጃ ትምህርት ቤት ተገኝቻለሁ። ሁሉም ተማሪዎች ቀልብን በሚስቡ፣ ሰማያዊና ሮዝ ቀለም ባላቸው ቦርሳዎቻቸው የትምህርት መሳሪያዎቻቸውን በጀርባቸው ተሸክመዋል። ቦርሳዎቹ ዘመናዊ የትምህርት ቁሳቁስ ፣የምሳ ዕቃ እና ሌሎችንም ይዟል። ይሄን ያገኙት ከትምህርት ቤታቸው በስጦታ ነው። የተደረገላችሁ ድጋፍ ምን ስሜት ፈጠረባችሁ ስል ጠጋ ብዬ ለአንዳንዶቹ ጥያቄዬን አቀረብኩላቸው። የሰባተኛ ክፍል ተማሪው መሀመድ ሲራጅ የመማሪያ ቁሳቁስ መያዣ ቦርሳ እና እስካሁን ያልነበረውን የትምህርት መገልገያ ቁሳቁስ በማግኘቱ እንደተደሰተ ይናገራል። እስካሁን በትምህርት በቆየባቸው ዓመታት ከቤተሰቡም ሆነ ከሌላ ቦታ ዘመናዊ ቦርሳ ተበርክቶለት እንደማያውቅ ይገልጻል፡፡‹‹ሁላችንም ተመሳሳይ ደረጃ ያላቸው ቦርሳዎች፣ የትምህርት ቁሳቁስ እንዲኖረን መደረጉና ዩኒፎርም አንድ አይነትና አዲስ መሆኑ ሌላ ወጪ ምንም ሳያሳስበን ወደ ትምህርታችን ብቻ እንድናተኩር ያደርገናል። ለጥሩ ውጤት እንድንተጋ ያግዘናል›› በማለት ዘንድሮ ለመንግስት ትምህርት ቤት ተማሪዎች የተደረገው ድጋፍ ለእርሱና ለጓደኞቹ ትርጉም ከፍ ያለ መሆኑን ያስረዳል፡፡ የአምስተኛ ክፍል ተማሪዋ ማርታ ሽመላሽ በበኩሏ፤ በትምህርት ቁሳቁስ ረገድ ሁሉ ነገር የተሟላላት በመሆኑ ስሜቷ በመልካም መንገድ እንደተቀየረ ትገልጻለች፡፡ በትምህርቷም ላይ በንቃት መሳተፍ እንደጀመረች ውጤቷም እየተሻሻለ መምጣቱን ታስረዳለች፡፡ የጎሮ መጀመሪያ ደረጃ
ትምህርት ቤት ርዕሰ
መምህር አቶ በእደማሪያም
ሙሉጌታም ከአንደኛ እስከ
ስምንተኛ ክፍል ላሉት
ሁሉም ተማሪዎች የተበረከተላቸው
ዘመናዊ ቦርሳ፣ የትምህርት
ቁሳቁስ ድጋፉ የሲኤፍ
ፒኤ እና ሲጂሲኦሲ
የሚባለው የቻይና ድርጅት
መሆኑን ይናገራሉ። ይህ
ድጋፍ በአዲስ አበባ
ለተመረጡ 10 ትምህርት
ቤቶች የተደረገም እንደሆነ
ይገልፃሉ፡፡ ከእነዚህ መካከል
እርሳቸው የሚመሩት ትምህርት
ቤት የእድሉ ተጠቃሚ  መሆኑ እንዳስደሰታቸው አልሸሸጉም፡፡ ለአራት ሺህ ዘጠና ስድስት ተማሪዎች የድጋፉ ተጠቃሚ መሆናቸው ቤተሰብን ከማገዙ በተጨማሪ በትምህርት ጥራቱ ላይ የሚያሳርፈው አዎንታዊ ተጽዕኖ እንዳለም ይናገራሉ፡፡ በተለይም ከኢኮኖሚ ጋር ተያይዞ የሚመጣውን ጫና እንደሚቀንስ ያስረዳሉ፡፡ በተማሪዎች መካከልም ጠንካራ የመተጋገዝና የውድድር ስሜት ይፈጥራል፡፡ ርዕሰ መምህሩ የተደረገው ድጋፍ በተለይ በቅርቡ የተጀመረውን የምገባ ስርዓት ቀልጣፋ እንዲሆን ማስቻሉን አንስተዋል፡፡ ከዚህ ቀደም በምግብ ማቅረቢያ ሳህን እጥረት የተነሳ ተማሪዎች ተራ ለመጠበቅ ይገደዱ ነበር ፡፡ ይህ ደግሞ የጊዜ መጓተት ይፈጥር ነበር። አሁን ሁሉም የየራሳቸው ምሳ እቃ ስላላቸው ተራ ሳይጠብቁ በእኩል የመመገብ እድል አግኝተዋል ብለዋል፡፡ በትምህርት ቤቱ የሚገኙና በቅድመ መደበኛ የሚማሩ 1ሺህ 169 ተማሪዎች የድጋፉ ተጠቃሚ አይደሉም ያሉት ርዕሰ መምህሩ እነዚህ ተማሪዎችም የድጋፉ አካል እንዲሆኑ እየሰሩ መሆኑን ይናገራሉ። እንደ መፍትሄም ማህበረሰቡንና የተለያዩ ባለሀብቶችን የማስተባበር ስራ እየተከናወነ ነው። ‹‹ብዙ መደገፍና መረዳት ያለባቸው ቤተሰቦች ለልጆቻቸው ሲሉ እየተጨነቁና እየለፉ ትምህርት ቤት ይልኳቸዋል። መንግስት የተለያዩ ድጋፎችን ማድረጉ ለወላጆች እፎይታን ሰጥቷል›› የሚሉት ደግሞ የአዲስ አበባ ከተማ አስተዳደር ትምህርት ቢሮ የህዝብ ግንኙነት ሃላፊ አቶ አበበ ቸርነት ናቸው፡፡ ቤተሰብ ለልጆቹ ትምህርት የሚያወጣው ከፍተኛ ወጪ የደንብ ልብስ ሲሆን፤ ይሄ ሙሉ ለሙሉ በመንግስት እንዲሸፈን ተደርጓል፡፡ ከዚያ አልፎ ከአጋር አካላት ጋር በመተባበር የተማሪዎች ቦርሳ እና የተለያየ የትምህርት መሳሪያ ቁሳቁስ ድጋፍ እየተደረገ ነው፡፡ በዚህም ተማሪው ተስፋ ሲያገኝ ቤተሰብ እፎይ እያለ ነው፡፡ ድጋፉ በስሜት እንጂ በንግግር የሚገለጥ እንዳልሆነ የሚገልጹት አቶ አበበ፤ ለአስር ትምህርት ቤቶች 23 ሺህ ቦርሳ ከነሙሉ የመማሪያ ቁሳቁሱ መሰራጨቱን አንስተዋል፡፡አዲስ ዘመን ታህሳስ 12/2012ጽጌረዳ ጫንያለው